Rootsi raskustes ehitussektor võib leevendust loota riigi suurtelt infrastruktuuriprojektidelt.
Alanud aastal plaanib Rootsi maanteeamet käivitada projekte rekordilise 15 miljardi Rootsi krooni ulatuses, kirjutas nädalavahetusel Rootsi majandusleht Dagens Industri.
„See on väga teretulnud. Ma olin positiivselt üllatatud, kui palju riik on valmis investeerima. Ja ajastus on perfektne. Nüüd püüame projektid käivitada nii kiiresti kui see vähegi võimalik on,“ ütles lehele Rootsi maanteeameti juht Ingemar Skogö. „See aitab ehitussektorit kõvasti,“ lisas ta.
Hangetes saavad osaleda ka välismaised ehitusfirmad.